ToekomsVenster: Was jy al hier? | Maroela Media
Ek het alle moed verloor, ek is verslae. – Psalm 143:4
Dis hartverskeurend om by so 'n plek in jou lewe op te daag, een van totale moedeloosheid en verslaentheid.
Was jy al daar? Kan jy dit in herinnering roep? Wat het daartoe aanleiding gegee? Hoe het jy dit beleef? Het jy angstigheid, depressie, selfmoordgedagtes beleef? Wat het jy met jou gedagtes gemaak? Hoe gemaklik het jy daaroor gepraat? Was jy ook verleë om met iemand te gesels? Het die duiwel jou aangekla, jou vertel dat kinders van die Here nie so behoort te voel nie? Het hy jou probeer oortuig dat jy teruggeval het in die geloof, dat jy vir God 'n teleurstelling en verleentheid is? Met wie het jy toe gepraat? Hoe het dit gehelp? Watter rol het die Bybel gespeel in jou rehabilitasie? Het jy beleef dat jy nie kan bid nie? Was jy kwaad en gefrustreer? Selfs vir God en die mense rondom jou. Het jy jou onttrek en jouself geïsoleer?
Watter ander vreemde gedrag het na vore gekom? Het jy verwoed begin eet of kos vermy? Wat van jou slaap: Is dit versteur of was jy elke dag net te moeg om op te staan? Is jy tans daar?
Soek vandag nog hulp. Hoë bloeddruk is behandelbaar. Dis gevaarlik om nie daarvan werk te maak nie. Diabetes kan jou 'n ledemaat kos. Cholesterol kan hartprobleme veroorsaak. So kan 'n mens aangaan. Emosionele druk kan slegte gevolge hê. Mense verloor totaal perspektief. Daar is mense wat kan help. Maak daarvan gebruik.
Gedagte vir die dag: Is jou omstandighede hopeloos?
Uit die dieptes roep ek U aan, o Here.
Marcelle, God is 'n waarmaker van sy Woord, Hy het neergebuig en jou hulp geroep gehoor. Mag jy vrede vind in jou hart.